Bejaarde boer met Jik, tang gemartel: Sterf week ná aanvalArgieffoto: Lorraine Claasen ŉ Bejaarde boer is in die hospitaal dood nadat hy verlede naweek wreed op sy plaas aangeval en by minstens twee geleenthede glo onder meer met Jik en ŉ tang gemartel is. Brett Deavin, direkteur van Berg Protection Services, het Saterdag aan Maroela Media bevestig die boer, Trevor Rees (79) van die Underberg-omgewing in KwaZulu-Natal, is deur sy familie bygestaan toe hy Saterdagoggend aan die talle beserings wat hy opgedoen het, beswyk het. Volgens Deavin het Rees alleen op die plaas gewoon waar hy verlede Saterdagaand oorval is. Sy hond is ŉ week voor die aanval vergiftig. Die aanvallers het ŉ trekker gebruik en daarmee in die slaapkamer se muur ingeploeg in ŉ poging om toegang te verkry. Toe dit nie geslaag het nie, het hulle die huisdeur oopgebreek. “Hulle het sy arms agter sy rug met ŉ elektriese kabel vasgebind en hom erg aangerand. Dit wil voorkom of die aanvallers ŉ tang gebruik het om sy vel te knyp,” het Deavin gesê. Die aanvallers het toegang tot ŉ kluis verkry en geld en ander waardevolle items gebuit voordat hulle daar weg is. “Hulle het Sondag teruggekeer om meer ware te steel, waartydens hulle hom verder aangerand en ook Jik in sy keel af gegooi het.” Die mans het ook Rees se bakkie gesteel. Sy bakkie is egter later naby Pietermaritzburg nadat die aanvallers met dit in ‘n ongeluk betrokke was. Rees se werkers het eers Maandag op hom afgekom en hulp ontbied. “Toe ons en paramedici op die toneel aankom, was daar bloed orals. Ons het hom in ŉ kritieke toestand op die grond aangetref en hy was steeds vasgebind.” Hy is na die Edendale-hospitaal in Pietermaritzburg geneem en het die hele week om sy lewe geveg. Dit het later aan die lig gekom dat Rees ook twee keer tydens die aanval geskiet is. Deavin het gesê Reeds se aanval was skaars ŉ week nadat nóg ŉ boer van die omgewing, Gavin Carter (47), deur drie mans tydens ŉ aanval op sy plaas doodgeskiet is. “Sedert die twee aanvalle het beamptes van Berg Protection, die polisie en kundiges van South African Community Action Network (SACAN) al om die uur gewerk om die voorvalle te ondersoek en leidrade op te spoor. Daar is Vrydag ŉ groot deurbraak gemaak.” Hy het gesê drie verdagtes is tydens ŉ intelligensiegedrewe veldtog in hegtenis geneem. Van die gesteelde goedere wat in albei aanvalle gesteel is, is teruggevind en die moontlikheid bestaan dat die mans met albei boere se dood verbind kan word. Die drie verdagtes sal na verwagting in die Himeville-landdroshof verskyn op aanklagte van moord. Die polisie se ondersoek duur voort.